ORDE do 27 de outubro de 2006 sobre a aprobación definitiva da modificación puntual do Plan Xeral de Ordenación Municipal do Concello da Coruña para ampliación do sistema xeral de espazos libres do parque de Eirís.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 23/11/2006

O Concello da Coruña remite a modificación puntual referida para a súa aprobación definitiva, conforme o artigo 85.5º da Lei 9/2002, do 30 de decem
bro, de ordenación urbanística e protección do medio rural de Galicia.
I. Antecedentes.
1. O Concello da Coruña dispón na actualidade dun Plan Xeral de Ordenación Municipal que foi aprobado definitivamente polo concello o 19-10-1998.
Así mesmo, respecto de terreos contiguos ao da modificación que se tramita, o concello aprobou definitivamente o 8-11-1999 o Plan parcial parque de Eirís, correspondente ao sector S-6 de solo urbanizable do plan xeral.
2. O proxecto formulado polo concello ten por obxecto a ampliación do sistema xeral de espazos libres do parque de Eirís sobre terreos urbanos estremeiros.
3. O proxecto non foi sometido ao informe desta consellería previo á súa aprobación inicial (artigo 85.1º da Lei 9/2002) por estimar o concello que non afecta a clasificación do solo, a sistemas xerais nin supón incremento de intensidade de uso.
4. O Pleno do concello aprobou inicialmente o proxecto o 3-4-2006. Sometido a información pública polo prazo dun mes (DOG do 12 de abril e El Ideal Gallego e La Voz de Galicia do 10 de abril de 2006) non foron presentadas alegacións, segundo o certificado municipal incorporado para o efecto no expediente.
5. No expediente consta informe da Dirección Xeral de Desenvolvemento Sustentable da Consellería de Medio Ambiente e Desenvolvemento Sustentable do 4-4-2006, no cal se indica que a modificación non produce efectos significativos na sustentabilidade do seu contorno de afectación.
6. No expediente figuran informes técnicos e xurídicos sobre a proposta.
7. O Concello Pleno aprobou provisoriamente o proxecto o 5-6-2006.
8. A documentación presentada consiste en copia cotexada do expediente administrativo, un exemplar do proxecto coa dilixencia de aprobación inicial e tres exemplares do proxecto con dilixencia de aprobación provisoria. Os proxectos veñen subscritos pola arquitecta municipal Rosario Sancho Castro.
9. A proposta afecta uns 500 m de solo clasificado como solo urbano consolidado e cualificado coa norma zonal 5 (edificación de vivenda unifamiliar) grao 2 (parcela mínima 1.000 m, edificabilidade 0,3 m/m), no lugar de Lamadosa, contiguo ao parque de Eirís, que foi obtido por execución do Plan parcial do sector S-6 de solo urbanizable. Segundo o proxecto aprobado provisoriamente (número 3.2º da memoria) o sistema xeral de espazos libres incluído no sector S-6 está completamente executado, o que implica, segundo o proxecto a súa consideración como solo urbano consolidado.
A modificación propón a recualificación deses terreos a sistema xeral de espazos libres de titularidade pública para poder ampliar o campo de fútbol integrado no parque, atendendo así á soli
citude da Asociación de Veciños Uxío Carré de Eirís de que o campo existente acade as dimensións regulamentarias mínimas para a práctica do fútbol. Como norma aplicable aos terreos sinálase o número 4.5.2 da normativa do Plan parcial do parque de Eirís, que regula o uso dotacional de espazos libres incluídos no sector.
II. Consideracións e fundamentación.
II.1. Con data do 27-10-2006, a Dirección Xeral de Urbanismo elevou un informe-proposta de resolución no cal se expresa o seguinte:
1. A modificación do plan xeral proposta ten por obxecto a ampliación dun espazo libre público, co que encaixa dentro das razóns de interese público que deben motivar toda modificación de conformidade co artigo 94.1º da Lei 9/2002. Ao non afectar terreos cualificados como zonas verdes ou espazos libres no planeamento en vigor, non é preciso o informe da Comisión Superior de Urbanismo de Galicia previsto no artigo 94.4º da Lei 9/2002.
2. O proxecto inclúe unha ficha da nova acción no sistema xeral de espazos libres, denominada EG.AMPL.EL-S-6, indicando que o sistema de obtención será un dos establecidos pola Ley 9/2002. Á vista do artigo 166.1º da Lei 9/2002 son posibles os sistemas de expropiación, convenio entre a administración e o propietario e permuta forzosa.
3. Cabe admitir, por contigüidade e a escasa entidade dos terreos afectados pola modificación, que se lles aplique a ordenanza do sistema xeral de espazos libres do plan parcial. Non obstante, débese indicar que en ningún caso isto pode supoñer que se entenda que se modifica o límite do sector S-6 (que ten atribuída unha edificabilidade de 0,66 m/m, fronte a 0,3 m/m de edificabilidade da norma zonal 5 grao 2), dado que, en caso contrario, existiría un lixeiro incremento de superficie edificable residencial permitida polo plan xeral.
II.2. De conformidade cos artigos 89 e 93.4º da Lei 9/2002, do 30 de decembro, de ordenación urbanística e protección do medio rural de Galicia, e co artigo 1 do Decreto 519/2005, do 6 de outubro, polo que se establece a estrutura orgánica da Consellería de Política Territorial, Obras Públicas e Transportes, a competencia para resolver sobre a aprobación definitiva das modificacións puntuais dos plans xerais de ordenación municipal lle corresponde á conselleira de Política Territorial, Obras Públicas e Transportes.
III. Resolución:
Visto canto antecede,
RESOLVO:
1º Aprobar definitivamente a modificación puntual do Plan Xeral de Ordenación Municipal do Concello da Coruña para a ampliación do sistema xeral de espazos libres do parque de Eirís, de acordo co punto 5º a) do artigo 85 da Lei 9/2002, do 30 de decembro,
de ordenación urbanística e de protección do medio rural de Galicia.
2º Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdicción contenciosa-administrativa.
3º Notifíqueselle esta orde ao concello e publíquese no Diario Oficial de Galicia.
Santiago de Compostela, 27 de outubro de 2006.
María José Caride Estévez
Conselleira de Política Territorial, Obras Públicas e Transportes